
ON BRÙS DEMOCRATICH 


PERSONAGGI 


Berta. 

Celestina. 

Pepin, suo figlio. 

Franzella Girolom, proprietario di casa. 
Mansuetta, amica di Celestina. 


ATTO UNICO 


Celestina intenta a lavorare in biancheria — Mansuetta fa 
calze, 


SCENA PRIMA, 
Mansuetta e Celestina. 


Man, Sciao, cosa la voeur fagh.... Anca a ca- 
è. sciass già se acquista nient. E me marì allora 
che poss cuntà i nott ch’el ven a casa? 

Cel. Sì, ma almen del dì el lavora. 

Mon. Quand ghe capita, el sta magari di setti- 
mann senza fa nient; el més passaa l’ha gua- 
dagnaa in tutt el més 15 o 20 franch, che la 
se figura che gust! el mangia poeu che l'è on 
spavent! ona mitaa de ris l'è appenna assèe 

. per lu 
| Cel. El me fioeu invece el se contenta minga 
» è del ris, ghe pias i bon bocon. 

Man. El g'ha minga tort.... Però se ved che ghe 
fan ben! l'è lì in gamba, robust, ch’el fa piesè 
a vedell, 

Cel. Sì, per quell poss minga lamentamm.... la 
salut la ghe manca minga. 

Man. Ghe manca la voeuja de lavorà.... Bene- 
detti omen voeuren minga capilla che per fa 
andà ona cà ghe voeur di danec, 

Cel, Esus Maria! (guardando una camicia stra- 
ciata) Come ho de fa mi a rangiagh sta ca- 
misa chi? 

Man. La g'ha minga di pezz? 

Cel. Sì, ma Signor.... Stan mal propi chi denanz. 

Man. Oh ben e inscì, bisogna ben adattass.... 
Anca el me marì già pezz sora pezz. Manca- 
ria domà quella che se dovess tra via la roba 
quand se po giustalla. 

Cel. Basta, mettemmela chi... quaicoss ghe fa- 
remm dent.... Quand saran i òr adess? 

Man. Soo no. Saran squas i trè.... è sonaa i dò 
e mezza quand vegneva debass mi. La g'ha 
minga l’orolog? 

Cel. Pover orolog! 

Man. L’ha rott? 

Cel. No, no! 

Man. El va minga ben? 

Cel. L'è in pegn. 

Man. Oh diavol! La podeva minga dimel a mi 
se l'aveva bisogn quaicoss? 

Cel. Cara lee s'el fuss domà l’orolog, pazienza... 
L'è el rest pussee! 


et 


ANO AM DID iii 


e —-——-- 


Min 


ATTO UNICO 9 


Man. Cos'è success? 

Cel. G'hoo impegnaa fin l'ultim fil (piange). E 
quand la voeur che ghe la disa... La ved lì 
el caldar per fa la minestra? L'è lì.... Specci 
cl me fioeu che me porta a casa on quai sold 
per toeu la legna. 

Man. Ma ei lee? la deventa matta? Perchè la 
me dis nient? Figuremmes... Semm amis 0 cose 
semm? G'hoo de sora mi tanta legna che fa 
paura.... L’alter di g'hann portaa la legna 
al padron, el crapa pelada, e mi disi la ve- 
ritaa me sont ingegnada a faghen scapà on 
cicin... Per lu l'era troppa... Adess voo a 
toeughela mi, 

Cel. No, grazie, che la s’incomoda minga. 

Man. Ma che incomod, che incomod.... Semm al 
mond per juttas; ona man lava l’altra, Anima 
buzzarona! emm de vedenn ancamò? figurem- 
mess el caldar pront e minga de legna e magara 
la g'ha famm. Ma, ma, ma, ma, ma... on’altra 
volta ghe doo quatter scuratad, Vegni subet 
(via). 


SCENA II 
Celestina sola. 


Povera donna (sospiranZo) Ma!! dov'hinn andaa 
qui bei temp col mè pover marì,... Pover Lis- 

sander.... Te seret tropp galantom, el Signor 
el t'ha propi voru là con lu. 


SCENA III. 


Pepin e detta. 


Cel. (dopo lunga pausa) E inscì Pepin? 

Pep. Cos'è? 

Cel. T'ee poduu combinà? 

Pep. Cos'hoo de combinà che hin in bolletta lor 
pussee de mi! 

Cel. E el quader? 

Pep. Ghe l’hoo lassa là... Han ditt inscì che 
gh’el faran vedè..., Figuret vij... voo là col 
quader, on boja d’on cronegh d'on usurari des- 
faa, gh’è voeur mezz'ora prima de guardagh. 
Mi che me comenciava a girà on poo i pa- 
puss disi: Ei lu, disi quand l'è de comod me 
le dis, che mi hoo de andà a lavorà. Insomma 
in pocch paroll dopo vell ben guardaa e stra- 
guardaa, stoo loder el me insebiss 20 franch. 
Ma el sa no, ghe disi, che lu ghe n’ha mai 
avuu, in ca soa de sti quader, o bestia d’on 
asen che l’è.... El sa no che quest chi l’è on 
Fiamenghin che lu n’ ha nanca mai veduuf... 
Lì el torna a metti ociaj el guarda, el tocca, 


i ATTO UNICO 1l 

Uhm, uhm, sarà... el dis. Come sarà, disi, el 
sa no ch'el var 500 lir a trall via? 

Cel. E inscì? 

Pep. E inscì.... disi... Se ghe comoda.... el me 
da 150 franch, se de no ch'el se ongia. 

Cel. Te dovevet parlagh con bella manera. 

Pep. Che bella manera, che bella manera... Te 
ghe ne de bej ti... Mett per esempi che mi 
fas on para de scarp propi de quj che foo mi... 
de qui bellee che foo mi quand g'hoo voeuja 
de lavorà ona volta all’ann.... Voo a vendi e 
ghe fuss vun che l'ha semper portaa i papuss 
de 15 franch la donzenna e ch’el me insebiss. 3 
franch de quj ch'hoo faa mi.... L'è minga roba 
de ciapà i brochens o quel che hin e pestaghi 
sulla crappa?... G'hoo reson 0 no? 

Cel. Sì, ma quand se g'ha bisogn.... 

Pep. Che bisogn.,.. Che bisogn.... 

Cel. Te vedet chi cos'el m'ha seritt el padron 
de casa? guarda... (dà una lettera a Pepin). 

Pep. (legge) Oh dess.... « Sgombratemi la casa, » 
Quel poeu vedaremm (2egge). Oh Signor, quest 
chi l'è la mort che ghe da i sbutton.... El dis 
ch’ el ven incoeu a toeu i danee....| Ben ben, 
va ben ch’el vegna pur. 

Cel. Me raccomandi per caritaa fa minga ona 
qua} scenna... Usa prudenza... Parla con bella 
manera, 





12 ON BRÙg DEMOCRATICH 


Pep. No... mi ghe disi ona roba sola.... Che 
quand ghi avaremm, ghi daremm.... Ghe ne 
dissi de bej... El me fa pagà 300 franch de 
tri stanzitt che se ghe sta nanca dent in pee.... 
el dovaria ringrazià el Signor a trovà di ga- 
bian come nun inscì bon a daghi.... L'è la 
prima volta che se semm desmentegaa de pa- 
ga... Oh! la Peppa tencia... Cosa l’'emm mazzaa, 

Cel. Ben, ben, speremm de giustalla.... Sta rispo_ 
sta de sto quader quand l’è che la ghe sarà? 

Pep. El m'ha ditt de tornà là de chi mezz'ora. 

Cel. Se podessem ciapà almen 100 franch? 

Pep. Se ciapassem 100 franch allora ghe sta. 
denter on disnarell all'isola Botta. 

Cel. Pensa puttost a fatt on para de camis (in 
tanto che avrà ripresa quella stracciata)- 
Guarda chi che slisada! 

Pep. El so ben.... Ghe dee on monton de amid! 

Cel. Quella lì che te ghe su l'è anmò netta. 

Pep. La tira al color maron.... L'è fin de sabet. 
che ghe l’hoo su. 

Cel. Ben per sta sira te rangiaroo questa. 


SCENA IV. 
Mansuetta e detti. 


Man, Ecco la legna... Reverissi sur Pepin. 
Pep. Guardel chi el me borleou. 


ATTO UNICO 13 


Cel. La propi voruu incomodass.... grazie. 

Man, E vuj pizzagh anca el foeugh. 

Pep. Cià che jutti mi. 

Man. Bravo fioeu; inscì l’impara per quand el 
toeujarà miee. 

Pep. O lee, o nissun. 

Man. Quanti marì el voeur che g’'abbia ? mi ghe 
l’hoo giamò el me marì. Ei e come l’è in 
gamba. Aj, ei lu, cos’el fa? 

Pep. Come l'è stagna sta boja. 

Man. Ch’el me lassa pissà el foeugh. 

Pep. On poo perun fa mal a nissun. 

Man. L’ha capii, de lassam sta? 

Cel. Andemm dunca Pepin, fa minga el ciall. 

Pep. Brava, se l’è lee che la seguita a torccamm 
perchè ghe piasi. 

Man. Ma ghe n’ha anmò de di? 

Pep. (fa un bacio a Mansueta poi dice) L'ha 
capii che vuj no che la me faga i basitt? Me 
premm el me onor vedela. 

Man. Ma elsa che l'è on gran sfacciaa? 

Pep. Che la ringrazia el Signor fin che ghe ca- 
pita de sta mercanzia chi. 

Man. El g'ha del bon temp lu, alter che.... 

Cel, Quand s'è giovin tutt coss va ben. 

SCENA V. 
Franzella e detti. 


Fra, È permess? 

Pep. Vuj, ghe chi el padron de cà. 

Cel. Ah, Signor! (alzandosi). 

Fra. Comod, comod, riverisco.... sura Celestina 
la saludi... aveva bisogn de digh ona parolla. 

Man. Mi voo.... 6j lòr compermess.... ej che la 
ghe disa nagott della legna che g’hoo tolt su 
(a Celestina). Reverissi ej (al padrone). Staga 
ben sur Pepin.... aja.... Ma no, el ved no che 
ghe lì el padron (via). 

Cel. Ch'el se comoda sur Franzella. 

Fra. No grazie. 

Pep. (dà una sedia) Ghe femm minga pagà vedel. 

Fra. (ridendo) Grazie. 

Cel, Mi già induvini cose l’è vegnuu per dimm, 
Ho ricevuu el so bigliett, l’ha legiuu anca me 
fiocu.... domà che voreva pregall per genti- 
lezza se... el fuss possibil..., 50. 

Pep. Ma parla ciar adrittura. .. dighel.... l'è la 
question de specià on para de dì o trii. Per 75 
franch già voeurem minga scappà. 

Fra. Ma el s00, capissi, ma... el ved l'è giamò 

ona gentilezza quella de fagh pagà appenna 3 
més per volta mentre i alter tuce paghen de 
6 in 6. 

Pep. Sì... ma ona volta che se ciappen instess... 

Fra. Capissi, ma.... Santo Dio! Pastrugnad sora 
pastrugnad. 

Cel. L'è quistion d'on 3 o 4 dì. 

Fra. El soo, ma dopo poeu i 4 dì diventen 8 
e poeu 15, e poeu on més, e poeu duu e s'è 
mai in regola. 

Pep. Del rest l'è nient pu facil che de chi on 
ora vegna mi a portagh i danee, nanca on ora, 
de chi 10 minut. 

Fra. Se ghi han podarien dammi adrittura. 

Pep. Se ghi avessem ghi avariem giamò daa. 

Cel. Che l’abbia pazienza anca lu sur Franzella. 
Cos’el voeur fagh? 

Fra. Pazienza va ben, ma.... ben,... insomma.... 
allora semm intes, me raccomandi, Quand l’è 
che ho de vegnì. 

Pep. Ghi porti mi, 

Fra. No, no, l’è mej che vegna mi. 

Pep. Se i ciappi incoeu ghi porti mi, se de no 
giovedì o venerdì el po sta sicur che.... se ghi 
emm ghi demm. 

Fra. E se ghi han minga? 

Pep. Quai sant provvedarà. Eh diavol.,., l'è in- 


sol in bolletta de avè bisogn propri di noster 
75 franch? 

Fra. L'è minga quell ma l’è per regola. 

Pep. Ben, ben, ch’el dorma tranquill. 

Fra. Va ben, dormì tranquill, quella l'è on’altra 
robba. Ben, insomma, semm intes. ‘l'ornaroo 
chi de chi ona mezz’ora a vedè se i han cia- 
paa se de no.... Giovedì alla pu lunga; me 
raccomandi. 

Pep. Ch’el lassa fa de mi. 

Fra. On' altra robba che voreva digh a lu... Alla 
sira quand el vena casa de fa piasè a sbatt 
minga tant el portell che tutt i vesin se la- 
menten. Lu magara el se accorg minga; l'è 
on poo allegher.... 

Pep. E mi voreva digh de fa piasè a sta minga 
sulla porta alla sira a specià i tòsann della 
sopressadòra per dagh i mezz’onz. 

Fra. Adess cose ghe entra quell? 

Pep. No.... adess diseva.... s'el po fa piasè a 
famm minga portà el ciar. Me cala puttost 
el fitt ma minga famm portà el ciar. 

Fra. (ridendo) Va ben.... sicchè semm intes, Al- 
lora de chi ona mezz’ora.,.. i saludi. 

Pep. Ei, va ben. Reverissi. 

Cel. A. rivederlo... e grazie. 

SCENA VI. 
Pepin e Celestina. 


‘el. 'Te ghe ona gran manera, veh? 

ep. Ma te se no che je tira a 10 a 10? Boja 
d’on stemegna, Le lì ch’el g'ha i pè in la foppa 
e nol pensa che a fa danee stoo loder. Allora 
adess mi voo là per sto quader. 

Cel, Sì, e me raccomandi se te ciappet i danee 
de vegnì a casa subet. 

Pep. Dove te voeut che vaga? 

Cel. Ma.... di volt che te trovasset on quai amis. 

Pep. Povera mamma.... (accarezzandola) La g'ha 
paura che vaga a fogà i danee del quader. 
No mamma, sta sicura. El Pepin.... l'è on 
scorlacoo, Ghe pias el vin, ghe pias i tòsann, 
ma de balossad a soa mader ghe ne fa minga. 

Cel. (guardandolo) Voi... cose l’è stoo pane- 
girich? 

Pep. Senti che te ghe paura (intanto che si 
spazzola e mettendo il cappello). El Pepin, 
podaran di.... l'è on animal che s'’el g'ha 5 
franch in saccoccia ne spend 10. L'è vun che 
guarda minga miseria... l’è vun che s’el g'ha 
anca on quai debit el sta minga lì a pagall. 
El farà qualunque roba, el g'avarà magara on 

On bris democratich, ° R 

poo de oss in Ja schena, ma per soa mamma... 


Madonna!... Tira minga man... Voo.... Ciao 


voj... (via). 


SCENA VII. 
Celestina sola. 


(Depone il lavoro e va al camino) Figuremmes | 


giamò i 3 e mezza.... Cara el me broeud me 
par che te g'abbiet minga voeaja de buj (as- 
saggiando). A furia de slongall l’è deventaa 
bon de lavass la faccia. Mondemm on poo de 
ris e che la vaga. Ah! povera Celestina (in- 
tanto che sceglie il riso). Te vedet cose te 
see vanzada? Lavora dì e nott per cosa? per 
vegh nanca a momenti on tochell de pan de 
mett in bocca. 


SCENA VIII. 
Mansuetta, Berta e detta. 


Man. La sura Celestina Britani l’è lì lee, 
Ber. Grazie. 

Man. Ei sura Celestina, che la guarda on poo 
‘ sta sciora chi che le cerca? 


Cel. (alzandosi e osservando Berta che al mo- ‘ 


mento non riconosce) Riverisco. 

Ber. Celestina. Te me cognosset pu? 

Cel. Oh car el me car Signor..,. la sura Bertina! 
Oh! cara Madonna! Ma come l’è sta scena 
dopo tanto temp? Chi? de per lee? Che la se 
comoda. 

Ber. (stanca e sofferente, mal vestita lasciando 
però trasparire l'eleganza naturale) Grazia, 
povera Celestina. 

Man. Compermess.... Voo dessora perchè sont 
adree a taccà lit cont el me marì e bisogna 
che vaga innanz. Oh! incoeu l'è el dì che je 
ciappa.... compermess.... Reverissi sura... 

Ber. Riverisco (alzandosi). 

Cel. (portandosi da Berta) Ma sura Bertina... 
Cos'è success? la vedi lì in d’on certo stat. 
Ber. Te me guardet? vera... povera donna. Te 

se regordet ancora de mi? 

Cel. Comè se me regordi? Ho minga de regor- 
damm de lee che se po dì l’hoo portada in 
brasc? Ma che la disa... che la scusa ma... 
Lee ghe success quaicoss.,.. 

Ber. (la guarda, poi non potendo soffocare il 
pianto). Se te savesset quanti disgrazi... 

Cel. Ma el so papà?... el sur Barcu?.. 

Ber. L'è mort sés més fa. 

Cel. Mort!!! Oh pover omase! Ma eren minga 
a Milan? 

Ber, Serem a Roma, 

Cel. E così, l'è restada sola? 

Ber. Sola e senza on centesim, tranne che la 
robba de casa che me toccaa a vend per podè 
Viv!. 

Cel. Ma so pader el g'ha lassaa nient? 

Ber. Me pader! pover omm.... tropp bon cont 
tutti, a furia de fa di piesè ai alter ghe toc- 
caa a falì! A falì!! te capisset? E ghe toccaa 
a stà do settimann in preson dove l’è mort! 

Cel. Ah Madonna! Pover omm.... Ma l'è vera? 

Ber. Pur tropp l'è vera. Te se ricordet quand 
ti te see andada via de casa nostra dopo la 
mort de la mia povera mamma? 

Cel. Che me ne parla minga... povera sura Ba- 
ronessa ! 

Ber. El papà l’ha comenciaa a casciass, el s'è 
ammalaa, el trascurava tutt coss, el vedeva 
pu nient. Pariva fina ch'el dovess deventà 
matt. Dopo duu o trii més, el me ciappa, el 
me dis: Sent Berta, perdonnem... mi ghe n’im- 
podi minga... (Pover omm, me par anmò de 
vedell coi lagrim ai oeucc) I mè affari, el 
m’ ha ditt, hin andaa mal... abbia pazienza... 
Mi doman mattina sont costrett a scappà de 
Roma. Mi, in quel moment, vedè mè pader 
coi lagrim ai oeucc... podè fa nient per lu.... 
me sont sentida a vegnì adoss la mort. G’hoo 
guardaa in faccia e poeu cos’ hoo de fa? hoo 

capii benissim che se trattava d’on falliment. 
Se te l’avesset veduu stoo pover omm ai mè 
genoeuce a ciamamm scusa!.., Scusa, Berta!... 
Perdonnem, el diseva... E alla mattina lu l’a- 
veva giamò preparaa tutt coss per andà via 
e l’è andaa. 

Cel. Oh! càr signor... 

Ber. Mi son stada duu o trii dì come matta... 
Lu prima de andà via el m'ha consegnaa do 
mila franch in danee e di gioj, memori de la 
povera mamma. Passa minga dò settimann, 
che senti che l’ hann arrestaa... Te capisset, 
arrestaa, pover papà! Mi benchè fuss amma- 
lada, che podeva nanca sta in pee, sont corsa 
a ciamà el permèss per podè vedèll.... El dì 
stess che me l’aveven accordaa.... sì, perchè 
infin ona tòsa la g'aveva el diritto de vedè 
so pader, de confortall on poo, de digh ona 
bonna parola, Voo là; disi: vengo con questo 
permesso per visitare il Barone Miclinz... Me 
sentiva el sangu a gelà e, senza esagerazion, 
pregava el Signor in quel moment de famm 
minga morì prima de vedè mè pader. Lì gh’era 
on omm qualunque che colla massima indif- 
ferenza el me dis: I! Barone è morto ieri 
sera. Ah Velestina! Gh'è nissun al mond ch’ha 
provaa quell ch’hoo provaa mi in quel mo- 
ment!!! Me sont sentuda a vegnì freggia. Sont 

andada in terra, hoo savuu pu nient. M'hann 
portaa a casa, m'hann miss in lett, e te pro- 
metti che se sont minga morta del dispiesè 
l'è staa on miracol. Pover papà, mort in pre- 
son! senza podè vedell! senza digh ona pa- 
rolla, senza podè almen assicurall che mi g’a- 
veva tutta la stima de lu. 

Cel. Povera tòsa! 

Ber. Dopo on més de malattia, de continua fe- 
ver, senza podè mandà giò nanca ona gota 
d’acqua, col stomegh che me pariva de vegh 
dent ona piaga... senza savè pu nient... come 
ona povera matta.., cos'aveva de fu? Qui poch 
danee ch’el m’aveva lassaa, tra la malattia, 
tra ona roba e l’altra, n'era restaa ben poch. 
Sciavo, hoo ditt; l’unica l'è de lavorà. Lavorà 
per podè mangia. Sont stada raccomandada 
da on amîs de mè pader press a ona casa e... 
cose te voeu... s'era là... come cameriera. 

Cel. Lee?!! 

Ber. Sì, mi... percìt? Cara la mia Celestina.., 
quell el saria nient... Nella casa dove s' era 
g’'aveven on fioeu, on giovinott d’'on vint'ann 
che forse avendem vist.... insomma puttost 
educada, polida, el se innamoraa al punto che 
mi voreva vegnì via de quella casa, lu el m'ha 
pregaa, giurandem che se mi andava via, lu 
el se saria mazzaa. Che lu el podeva minga 

viv senza mi, e el fatto l'è ch'el g'ha parlaa 
ai so de casa perchè el voreva sposamm. Al 
dì dopo, capisset, ona ladra l'avarien casciada 
via mej de quel che sont stada casciada via 
mi. De tutt i insult hoo sentuu! el pariva 
che mi avess faa chissà cosa. E non solo, ma 
minacciandom de andà via impressa de Roma 
sedenò g'avarien pensaa lor a mandamm via. 
Dimm ti: Cos'aveva faa de màl? Se mi l’a- 
vess corrispost sto fioeu, se g'avess daa a trà 
ai so promess, pazienza... ma te giuri che 
nanca col penser g'hoo mancaa de rispett alla 
soa casa. Cont cent franch che g'aveva in 
saccoccia di mè risparmi, sont vegnuda a Mi- 
lan. Te me see vegnuda in ment ti, povera 
Celestina che te mee semper voruu ben. Sent 
Celestina; Mi te preghi!! Mi g'hoo paura de 
andà a fenì mal! Sont sola, giovina, senza 
esperienza. Tegnem chi cont ti... dormiroo in 
terra se te voeu... lavoraroo... te vedaret che 
lavoraroo, guadagnaroo assee de mangià. 

‘el. Per caritaa (piangendo) cosa la dis... La 
po ben immaginass che quel ch'è mè è s0.,., 
hin nanca rob de di’ per rid. 
er. Chi a Milan cognossi quaichedun, me faroo 
raccomanda, lavoraroo, te vedaree... lassem 
minga sta de per mi, 'T'egnem chi, sia bona. 

24 ON BRÙS DEMOCRATICH 


SCENA IX. 


Pepin e detti. 


Pep. (vedendo Berta che si alza) Che la staga 
comoda. Porco sciampin.., Che bell tocchell de 
robba. 

Cel. Ti te la cognosset sta pòpola chi: l’è la tòsa 
del sur Baron, te se ricordet? 

Pep. Dove te seret ti a fa la cameriera? 

Cel. Già. 

Pep. Che la scusa, mi la conosseva minga. 

Ber. (con un gesto gentile) Nanca la soa mamma 
a me conosseva pu. 

Cel. Ma! L'è propi vera che i disgrazi hin pront 
come i tavol di ost. E inscì, Pepin?... 

Pep. Ghi hoo chi. 

Cel. Ah, sì... bravo fioeu, Te vedet Pepin chi la 
sura Bertina così bonna e savia, l’è pussee di- 
sgraziada de nun. Povera tosa sola, suefada 
a fa la signora e invece adess... povera sura 
Bertina! 

Pep. Cos'è success, g'hann robaa? 

| Ber. El saria staa el men di mal... 

Cel. Disgrazi de famiglia, te capisset; impara 

Pepin... se sa come se nass e se sa no come 

se moeur, Che la senta, sura Berta: quell lì, 

el mè fioeu, l'è on poo matt ma l’è minga 
cattiv. Lee la de mett che mi sia soa mader. 
Casa mia l'è casa soa, 

Ber. E el so giovinott el disarà nient? 

Pep. Mi?! Mi che la senta: soo no de cosa se 
tratta, ma in tutt i maner quel che fa la mia 
mamma l’è per ben faa. Porco mond! come 
l’è bella sta boja. Quij hin tocchei che va ben! 

Cel. Se la se adatta per stassira a dormì cont 
mi, per doman provvedaremm, 

Ber. Figuret, Celestina. 

Cel. La se ricorda quand l’era piccinina che la 
voreva dormì cont mi? « Mi domì con ti, Cele- 
tina » povera tòsa (per baciarla). Che la scusa, 
me desmentegava che l’è la mia padrona. 

Ber. Oh! povera Celestina (baciandola). 

Pep. Faghen vun anca per mi. 

Cel. Allora che la scusa on moment, sura Berta. 
Portegh sti danee al padron (a Pepin). 

Pep. Sì adess voo (guarda sempre Berta). Dà 
chi la camisa netta. 

Cel. L'hoo mo de sopressà. 

Pep. Tàs, parla adasi. La sta chi quella lì? 

Cel. Sì.... per incoeu, vedaremm.... Te cuntaroo 
tutteoss, Quanti disgrazi. 

Pep. Povera crista. Tè i danee. Porteghi ti al 
padron de ca; mi el me ruga. 

Cel. Ma l'è per non lassalla chi sola, 

26 ON BRÙS DEMOCRATICH 
Pep. Sont minga chi mi? 
Cel. Ma la par ona certa robba... 
| Pep. Cossa te credet che sia? 
Cel. Lee ghe n’infà nient a sta chi on moment 
col mè fioeu? 
Ber. Oh anzi, figuret. 
Cel. Voo via per on minutt. Se di volt l’ha bi- 
sogn quaicoss che la faga minga compliment. 
Ber. Figuret, grazia. Adess quand te vegnaree 
indree discorraremm de tutt coss... combina- 
remm..., On poo de danee ghi j'hoo lì mi... 
Cel. Che le disa nanca per rid. (Si mette lo 
scialle). Compermess. 


SCENA X. 
Berta e Pepin. 


(Scena muta. Pepin la osserva attentamente, 
poi, dopo lunga pausa) 

Pep. Chi sa cosa ghe parirà a lee a trovass 
chi in sta catatopia... lee che l'è sueffada in 
ca s0a. 

Ber. Ah cara lu, saria ben felice a podè sta chi 
semper e guadagnamm assee de viv. 

Pep. Quel el saria bell; cioè... Sì; ecco mi ca- 
pissi... Sigura.... la g' ha reson d’'ona part... 
porco mond! Cos'hin mai i disgrazi! 

Ber. Ma, sì! Credeva che quel là su el me fass 
la grazia de famm morì, ma invece... 

Pep. Perchè la de falla morì? L'è lì che l'è 
anmò on bagai... 

Ber. Puttost che andà a fenì mal l'è mei morì. 

Pep. Oh, diavol! Cose la de fenì mal de fa? La 
sa no che on bel tocchell inscì, che ona pò- 
pola come lee la po trovà on prencip, che le 
spòsa. 

Ber. Ona volta forse sì, ma adess... 

Pep. Voraria domà vess on scior e poeu la ve- 
daria on poo... Porco sciampin come l’è bella. 

Ber. I disgrazi, cara lu fan molto! 

Pep. L'è vera che la sta chi cont mia mamma? 

Ber. Se la vorarà tegnimm chi... 

Pep. Oh, alter che (si avvicina). Che la senta; 
mi soo nagott... ma hoo comè capii che lee... 
insomma, l’è minga nanca lee voeuna cavi- 
giada. 

Ber. Sont ona povera tòsa senza on anima al 
mond, senza nissun! 

Pep. Instess de mi. 

Ber. Almen lu el g'ha soa mader. 

Pep. Sì, ma... tra tutt e duu me manca desnoeuv 
e mezz a fa vint sold. 

Ber, Saria ben contenta mi, se g'avess ancamò 
la mia povera mamma! 

Pep. (Povera crista) Madonna! Che la senta 

(trattenendosi) No, no... voreva digh ona 
robba... 

Ber. Ch’el disa. 

Pep. No... diseva... (confuso) Sigura... Madonna, 
che faccia de bambin!! Compermess che metti 
dent el ris... 

Ber. S'el voeur che ghe jutta.., 

Pep. No, grazia... I so manitt hin tropp bei... 
(Pepin, Pepin fa minga el ciall). La ved cose 
me tocca a fa? Me tocca a fa anca el coeugh. 

Ber. Bravo fioeu, el fa ben. 

Pep. Inscì (Zopo aver messo il riso) La dovaria 
sta chi semper cont nun, lee. 

Ber. Vedaremm. 

Pep. L'ha bisogn quaicoss? 

Ber. No, grazie... 

Pep. La sagiarà on cicin della nostra minestra. 

Ber. Volontera. 

Pep. L'è fada de lard, vedela, gh’el disi adrit- 
tura... 

Ber. Oh, la me piàs ben. 

Pep. Minestra alla bonna, Cose la fa? 

Ber. (che avrà preso il lavoro di Celestina per 
continuarlo) Voo innanz chi a mendà sta 
camisa. 

Pep. (Porco sciampin l'è la mia). Ah la sarà 
ona quai camisa... 

Ber. L'è forse soa? 

ep. Ma... poo vedè? L'è... del... 
er. La sarà soa... Gh'è su G. P. Giuseppe... 
Pepin, 
ep. Ah, sigura... sì, sì, l'è mia, Cribi che figur... 
l'è tutta lisa. L'è ona camisa che dreuvi de 
strapazz. 

Ber. Ghe la giustaroo mi polid. 

Pep. De bon? 

Ber. El vedarà. 

Pep. Madonna!! 

Ber. Perchè?... 

Pep. Ona camisa giustada de Jee!! Compermess 
che rughi el ris. 

Ber. El vedarà che ghe la rangiaroo mi come va. 


SCENA XI. 
Celestina e desti. 


Cel, Sont chi... el padron el gh'era minga. Cose 
la fa? 

er. Me diverti on poo. 

el. Cont qui strase lì? 

er. Te see ben che mi me piàs a puncià. 

el. No, no, che la lassa lì. Lee adess la g'ha 
tutt alter in ment. Te miss denter el ris? 
ep. Sì l’è dent. 

el. La me farà l’onor de sagialla anca lee la 
nostra minestra? 

Ber. Sì ghe l'hoo giamò ditt ‘a to fioeu. 

Pep. Sent on poo se l’è cott? (col cucchiaio 
alla madre). 

Cel. Cosa te ven in ment... ghè inscì temp. 

Pep. Invece del ris sont cott mi. Madonna, Ma- 
donna! 

Cel. Che la vegna là adess cont mi in la mia 
stanza; discoraremm on poo tra de nun, Che 
la metta che sia la soa mammina, Povera 
donna, come ghe l’hoo chi denanz ai oeuce. 
Povera sura Baronessa. Che la vegna chi, 
Sta attent, Pepin, te see bon? 

Pep. Lassa fa de mi. Voi, mamma (chiaman- 
dola mentre Berta è già entrata nella ca- 
mera). Sont innamoraa.... Porco sciampin, 
sont innamoraa. 

Cel. Di minga su de cialad! povera tòsa. Nien- 
temeno che la g'ha nanca de mangià (sempre 
crescente). Figuret: ona tòsa de gent de cavai 
e carrozza! Soa mader l'è morta; so pader 
l'è fallii. Senza on centesim! Sola... abbando- 
nada! (via). 


SCENA XII. 
Pepin solo. 


Pep. Quist chi sì che in robb che fa deventà 
matt, On angiol de quella fatta lì... Ah sa- 


ATTO UNICO 31 


cramm... Porco d'on mond baloss. Perchè?mi 
gh’hoo minga on milion de podè digh: toeu 
ciappel... fa la sciora... Fa quell che te voeu... 
Va in carrozza! Mett su la coverta d'ora sul 
lett, o bel facioeu de fa perd el coo anca al Pa- 
der Eterno. Voi Pepin fa minga l’asen... Pre- 
para la tavola che l’è mei {resta pensieroso 
portando la mano alla testa per il prurito). 
Adess ven el bell (apre il cassetto della pic- 
cola credenza). Ajutt! (spiegando una tovaglia 
alquanto sporca). De tovaia se sta maa; de 
possad ghe n’è minga; i tond mi foo impre- 
stà de la portinara. Porco sciampin, se l’a- 
vess savuu prima!,... Specia mi (addocchiando 
un lenzuolo pulito che sta nel paniere di 
Celestina). La tovaia la gh'è (Zo spiega). Ghè 
dent ona pezza; fa nagott, almen l'è nett (/o 
dispone sul tavolo). Sulla pezza ghe mettaroo 
su... (cercando coll'occhio) ghe mettaremm su... 


SCENA XIII. 
Carnaghi e Pepin. 


Car. Leverissi: l’ha ditt inseì la mia mamma 
de passà de là perchè i scarpitt ghe van 
minga ben: hin tropp strett. 
ep. Cos' è? ghe van minga ben? Digh inscì 





18 





82 ON BRÙs DEMOCRATICH 


che... Digh che vegnaroo là mi doman mattina. 

Car. Va ben. Leverissi. 

Pep. Voj sent, famm on piesè. Te se bon de 
anda debass chi in de la fiorera sott alla porta? 
Tè quest chì l’è on franch; fatt da on bell 
mazzettin de fior. 

Car. Sì. 

Pep. Va, cor. 

Car. (via). 

Pep. Tant de quatà la pezza del lenzoeu. Boja 
d’ona miseria. A pensalla che mi sont nassuu 
per fa el scior e me tocca de mett giò el len- 
zoeu per disnà. Quisti sì che hin magon (ac- 
corgendosi della sua insolita buona volontà). 
Cose te ghee, Pepin? Cose l’è sta truscia? Voj 
Pepinett, come te lavoret? Cose l’è sta scenna? 
L’è incoeu che te fee giudizi? Chi ghe vora- 
riss el Feliss a damm la bala (continua sem- 
pre a predisporre), 


SCENA XIV. 
Carnaghi e Pepin. 
Car. Ecco l’era giamò preparaa, settanta cen- 
tesim, e trenta... 


Pep. Ben tegni. Te ghe toeujaree el bombon per 
el to taboj. Ciao, grazie. 

ar. Grazie lu. Reverissi. Ch'el se regorda 
doman (via). 

ep. Ciao voi, doman sont là. Adess (prende 
una tazza, mette acqua e fiori). Inscì..., 
Chi sulla pezza. Oh adess nomanca che i 
possad, i bicier, i mantin e tutt el rest che 
gh'è minga. Bei figur... Voi mamma, guarda 
ch'el ris el sarà cott (si porta al fuoco assag- 
giando la minestra). Sigura! 


SCENA XY. 


Celestina, Berta e desto. 


‘el, In quanto a quell 1’ ha nanca de dill per 
rid... L'è on piesè per mi e la m’avaria faa on 
tort a regordass minga de la soa Celestina. 

‘ep. Voj, mamma (chiamandola in disparte). 
Che la scusa, sciora, Bisogna andà debass in 
del portinar a fass dà i possad. 

‘et Cose te faa Ji? 
ep. 'Tàs, L’è el lenzoeu cont la pezza... tàs che 
l'è robba de vegh vergogna. Va debass (spiega 
a soggetto tutto ciò che vuol fare) 
el. Sì, sì, sì, figuret (a Ber.) El mè fioeu el 
"ha paura che la se stremizza del noster di- 
Snà... la sa ben che semm minga sciori. 

'p. No, l'è perchè... la capiss? 


On bris democratich. . 3 

34 ON BRÙS DEMOCRATICH 

Ber. Oh Dio, guarda ben a fa di compliment, 
per caritaa. 

Cel. No, no... voo doma debass on moment per- 
chè ecco, a digh la veritaa, tutt quell che l’ha 
m' ha cuntaa, la po immaginass che strengiuda 
de coeur... ma sciao... el piesè de vedella, de 
podè digh ona bonna parolla.., Insomma vora- 
ria vedella on poo pussee de bon umor. Che 
la lassa fa de mi,,. vegni subit (via). 

Pep. Fa impressa che el ris l’è cott. 


SCENA XVI. 


Pepin e Berta. 


Pep. Se la voeur comodass.. el so post l’è| 


quel lì. 


Ber. Grazie. Oh che bei fior! 

Pep. (Aja. Se je usma la ved la pezza). 

Ber. (odorandoti) Oh cara! Quanti robb me fann 
vegnì in ment (/ depone). 


Pep. Signor ve ringrazi che l’ ha minga vista. 


Ghe farann vegnì in ment tutti quii pussee 
bej de quii lì che g’avaran regalaa. 
Ber. I vioeul me pìasen tanto. 


Pep. Ghe n'ha ben de vess dent lì (2a estrae). | 
Ecco questa l’è ona vioeula (vorrebbe darla e | 


LI 

non ha il coraggio). L'è ona vioeula... I vioeul 
hin bej... Ecco questa, per esempi... 

Ber. L'è bellissima. 

Pep. (Sont minga bon nanca a insebigh la vioeula. 
Asen d’on Pepin, va dorma che l’è mej). La 
gh’avarà famm è? 

Ber. Poch. 

Pep. Sigura già, i sciori mangen poch ‘(si de- 
cide a offrire. la viola). Le voeur? 

Ber. Oh, grazie! 

Pep. Madonna, nient. (Pepin, daghela.... va in 
America, se de no te deventet matt). I mè 
man coi vioeul fan minga on bel pandan. 

Ber. Oh, perchè? l'è semper ona gentilezza. 

Pep. Ma sent, sto angiol... Ah Madonna!! Se 
fuss on scior... 

Ber. El saria forse pussee infelice de quell che 
l’è adess. 

Pep. Minga vera. Se mi adess fuss on scior... 

Ber! Cos’ el faria? 

Pep. Cose faria?! Mi.., poss minga dighel. Vuj 
minga famm rid adree. 

Ber. Cioè ch’el disa che forse l'è minga el mo- 
ment, tanto pu per mi de parlà de certi robb. 

Pep. De che robb?! 

Ber. In dun ann che vivi sola hoo imparaa a 
cognoss el mond molto ben. 

Pep. Cose ghe entra? Che la scusa, g'hoo forse 
ditt quaicoss? 1 

Ber. Oh! anzi... senza compliment poss di’ 
che l’è,.. 

Pep. Che sont on asen, no, no, che le disa pur, 
mi el soo... 

Ber, Tutt alter... anzi el me par on giovinott 
pien de coeur e de gentilezz. 

Pep. Ma l'è minga robba de pacialla? Signor, 
Signor, jutemm. Ma perchè lee l’ha de vess 
inscì disgraziada ? 

Ber. Che ghe le domanda alla soa mamma che 
la sa tutt coss. 

Pep. La ghe voeur ben lee alla mia mamma? 

Ber. Ch' el se figura, che l’ ha m'ha portaa in 

sc. 

dla Sigura... el soo ben, 

Ber. Povera donna, l’è on angiol. 

Pep. Ghe vuj ben anca mì, povera mamma, e 
incoeu mi soo no ghe vuj pussee ben del 
solit. 

Ber. Davvera? perchè? (sorridendo). 

Pep. Mi soo no... s00 no.... l’è.... tutt insemma 
el me par festa incoeu, Che la senta, la me 
permett de digh ona robba, ma che la guarda 
ben a dighela mia mamma. 

Ber. Speri che la sarà minga ona robba... 

Pep. L'è ona giavanada. Ghe'la disi? 

Ber. Ch'el parla. 


Pep. In tutt 0] temp che sont al mond, e sì 

che disemmela chi, dovaria minga dill, ma 
sciao, che la me scusa, disi de tòsann n’ hoo 
cognossuu ona quai voeuna anca mi, Ma porco 
sciampin!... Mi ona bella faccia de Madonna 
come lee l’hoo mai vista, vedela... Ma la sa 
no che per mi, che l'è dés minutt che l’'hoo 
vista, g'hoo dent la rivoluzion in del stomegh ? 
Ma la sa no che mi... Ma che terna, ma che 
quaderna, che quintina.... Angiol del paradis 
(ricomponendosi). Ej che la scusa... 

Ber. Gh'è nient de domandà scusa... Quand ona 
robba la ven dal coeur, gh'è nient de mal... 
doma che (sospirando) se anca voress rispon- 
degh, el saria minga quest el moment. Quand 
ghe cuntaroo polid tutti i mè disgrazi, el ca- 
pirà anca lu che la mia testa la po minga 
vess a post. 

Pep. Che la ghe disa nient a mia mamma per 
caritaa. 

Ber. Come el voeur.., 

Pep. Che la me sensa, la me perdona? 

Ber. Anzi, el ringrazi de sta simpatia così sin- 


cera, che per quanto la para on poo impos-- 


sibil, dopo des minutt che s'emm vist, mi vuj 
avegh el piesè de credegh. 

Pep. Ma disi ben... L'è ben quel che disi. Come 
l'è sta scenna? Cose la g'ha adoss lee? mi che 
hoo ciapaa in gir pussee de voeuna, pussee de 

38 ON BRÙs DEMOCRATICH 
do e pussee de tre; in d'on minutt hoo de 
vess chi consciaa che soo nanca cose me disi? 
Che se lee la m'avess de di’ Pepin, sbattet giò 
de la finestra, mi voo. Se la m'avess de di” 
lavora dì e nott per mi, portem tutt coss a 
mi, mi vegnaria come on bèè in genoeuce a 
fagh el servitor, a lassagh i scarp... Porco 
sciampin... Cose l'è ona stria lee? 

Ber. L'è ona roba semplicissima, I donn che 
l’avarà cognossuu lu, minga per offendel, sa- 
rann staa forse on poo divers de mi. 

Pep. Cose la tira a man? 

Ber. Mi g'hoo avuu la fortuna de vess stada 
educada molto ben. 

Pep. Mi sont staa educaa in l’ oratori a giugà 
ai bocc. 

Ber. Quest el voeur di' nient. L'educazione del 
cuore parlo io, e ripeto. Forse lu el troeuva 
in mi tutt on insemma che l’ha mai vist o per 
lo meno mai avvicinaa, 

Pep. On insemma che fa deventà matt che me 
fa vegnì i fiamma la faccia, che me senti el 
sangu a girà come s'el fuss denter in la roeuda 
dell’estrazion del lott. 

Ber. Capissi benissim e me rincress d’ona part. 

SCENA XVII. 
Celestina cogli oggetti di tavola. 


Cel. Oh ecco fatto il becco all’oca. L'è cotta? 
ep. Sì, l'è cotta. 
el. (dispone la tavola) Sura Berta, senza com- 
pliment, se la voeur comodass intant che pre- 
pari, se la g'ha on poo de apetitt g'hoo tolt 
do fettinn de quell salamin che ghe piàs tanto 
a lee. 

Ber. Perchè fa compliment? 

Cel. Incoeu mettemm ch’ el sia on dì de festa, 
vera Pepin..,. Cose te g' hee che te see ross 
come on pollon? 

Pep. A fa coeus la minestra sont cott anca mi. 

Cel, Povera sura Bertina. Che regall che l’ ha 
m'ha faa a regordass de mi (dispone). Andemm 
Pepin, ven a tavola che mi tiraroo giò la mi- 
nestra. 

Ber. (vedendo Pepin confuso e quasi colle la- 
grime agli occhi) Sura Celestina, ormai mi 
te tratti propi come una mamma, donca minga 
de segrett. Te savaree che intant che ti te 
see stada via... 

Pep. Cose ghe ven in ment? 

Ber, Ch’ el lassa fa de mi. A mi me capitaa 
ona fortuna. 

Cel. De bon? 

Ber. Davvera. On bravo giovinott simpatich e 
che speri che sia anca bon e cont bonna vo- 
lontaa de lavorà, el m'ha ditt che l'è inna- 
moraa de mi, povera tòsa, senza on quattrin 
e senza nissun al mond. Te see cose g'hoo ri- 
spost mi? 

Cel. Chi l’è sto giovinott? Chi in casa mia? 

Ber. Spaventet minga. G'hoo ditt che se de chi 
sés més se cognossaremm pussee polid e se 
credaremm adattaa vun per l’alter, saront ben 
felice de deventà soa miee e tòsa de la soa 
brava mamma. 

Pep. (slanciandosi al collo di sua madre) Ah, 
mamma famm on basin. Te ringrazi de vemm 
miss al mond. ° 

Cel. Ah Pepin, ah Pepin! Hoo capii tutt coss... 
Bei robb, 

Ber. Ghe perdoni mi donca bisogna che te ghe 
perdonet anca ti. 

Cel. Per mi... Santo Dio... la saria vocunna de 
qui consolazion che g' hoo mai avuu in tutt 
el temp de mia vita. Almen el mettess giò 
on poo el coo come se dev, 

SCENA XVIII. 


Franzella e detti. 


Fra. Sono qua. 

Cel, Oh, ecco sur IFranzella, hin chi preparaa... 
S'el voeur mangia on poo de minestra cont 
nun... 

Fra. (riceve il danaro) Grazie, la ricevuda ghe 
la mandaroo doman. 

Cel. Cont tutt so comod... El ved che bella pò- 
pola. Ej quella sì, la se ciama ona tòsa de 
quii che va ben. 

Fra. Ah! sì... bella tòsa. L'è soa parenta? 

Cel. No, no, l'è troppa sciora per vess mia pa- 
renta. L'ha m'ha faa l’onor de vegnì chi a 
disnà cont nun. 


SCENA XIX. 
Mansuetta e detti. 


Man. Compermess, ah, sì l'è chi... che scusen... 
Ej lu ch'el diseva che l’è minga vera... ch'el 
vegna on poo dessora a vedè el so bel soffitt, 
quant acqua ven giò e lu ch’el dis che l'è 
minga vera. 

Pep. Cose la vosa... 

Mar. No, l'è perchè el dis che l'è minga vera. 
Figuremmes, vess in lett e sentiss a pioeuv su 
la faccia... ghe disi mi che l'è on viorin 
vescov, 

Fra. Vegni, vegni... Compermess (saluti reci- 
proci). 

Man. Lu l'è on benedett omm ch'el voeur mai 
cred nagotta (intanto che va via con Fran- 
sella). 

Pep. Mamma (prima di mettersi a tavola). 
Prima de mettess a ‘tavola... te me perdonet? 

Cel. Ma... dighel a lee... 

Ber. Mi ghe perdonaroo quand.... vedaroo che 
quell che l'ha ditt l'è vera. 

Pep. (al colmo della gioia) Mamma! doman ai 
cinq or dessedom. Me sont accort incoeu che 
el Pepin el g’ha on quaicoss chi inscì che va 
ben. Ghe voruu on poo de oli per fall moeuv.., 
ma el macchinismo l’è minga guast. L'oli l'è 
vegnuu (guardando Berta). Se l'è on sogn che 
foo, porco sciampin! quand me dessedi me 
mazzi de la rabbia, se de no de chi sés més... 
(dando la mano a Berta). Mamma te see te- 
Stimoni... Sì ma, che la scusa, femmegh minga 
portà el ciàr ai alter. Mi sont on benedett 
fioeu che certi volt... Ei lor che scusen tant. 


FINE DELLA COMMEDIA, 


DOPO EL MATRIMONI. 

PERSONAGGI 


Berta. 

Celestina. 

Peppin. 

Mansuetta. 
Girolom Franzella. 
Carlotta. 





ATTO UNICO 


Ricco salotto con mobili di lusso, piano, ecc. 


SCENA PRIMA. 


Carlotta, Mansuetta e Girolom. 


Car. (introducendo Mansueta e Girolom) Che 
resten servii, che se comoden; adess voo su- 
bet a annunciai alla padrona. 

Man. L’haa capii, alla padrona mamma, nen? 

Car. Sì va ben. (via). 

Man. (guardando attorno per la sala) Te vedet 
che scich, e che bon gust? e nun gh'emm anca 
mò la cà che la par on polee.... (siede sopra 
una poltrona) Ma proeuva a settass giò chi 
inscì, sent che piasè come se sta ben.... 

Gir. Ma queste sono mollesse. I troppi comodi 
fann anda la vita in odi; l'è mei la vita au- 
stera, 

Man. Che austera d’Egitt! Regordet che de già 

che podem in sto carnevaa vuj dà per lo men 
on sett o vott fest de ball.... 

Gir. Ma com'è, emm minga spenduu assee in del 
viagg ch’esm faa?... Adess mi foo cont de fa 
ona vita on poo quietta. Dent per dent te me- 
naroo a mangià i tortei.... 

Man, Quell el sarà on bell divertiment, domà 
mi e ti vera compagn de duu lorocch.... No, 
no, mi vuj fà trattament in casa mia! Ghi 
emm sti danee, femmi saltà! Quand te me faa 
l’asen per sposamm, te mettevet tutta la toa 
fortuna ai mò pè, sicchè adess lassa che la goda. 
Se fass divers gh’era minga bisogn che quell’al- 
ter me pover marì el moriss de delirio estremis! 

Gir. Ma tira minga a man i mort adess. Mi 
t'hoo fa vestii, t’hoo tolt dell'or che ghe l’ha 
minga ona contessa. 

Man. Sì, ma quanto fiaa te me faa tra via... 

Gir. Ma me par che me faghen fà anticamera 
sta gent chi, Te set mi sont giamò vegnuu 
chi de mala voeuia.... sont anca mò strach del 
viagg, e ti te me fet corr attorna per i too 
visit... Mi g'hoo nissuna smania de fa di re- 
lazion.... dopo poeu vegnarà domà gent per cà, 
e quand gh'è per i pee tanta gent, s'è pu pa- 
dron in cà soa.... Del rest te visi prima che 
mi de omen ne vuj minga per i pee.... 

Man. No, va là che me guardaroo di seduttor.... 


ATTO UNICO 47 
El cappell te podaret tegnil semper in coo po- 
lito... 
Gir. L’è vera che sont anca mò on bell’omm, 
ma la donna l’è volubile... 


SCENA II. 
Celestina e detti. 


Cel. (entrando) Finalment hin tornaa indree 
del so viagg? Se l’hin propi goduda, eh? 

Man. Oh! cara lee hoo passaa ona magra luna 
de mel; vott dì alla settimana el g’aveva i 
dolor reòmatich.... e per ona spòsa piena de 
vita come mi, eh, la capirà che piasò.... 

Gir. Andemm, che sta minga ben a desquatà i 
altaritt!.., Mi puttost voo a vedè in la cà per 
contra, che disen che gh’è di riparazion de 
fa.... (a Celestina) Appena arrivaa g'hoo avuu 
subit di seccad.... l'è ona gran vita a fa el 
padron de cà. (a Mansueta) Tornaroo indree 
a toeut (si inchina e via). 


SCENA III 
Celestina, Mansuetta indi Peppin. 


Man, (sedendo) Donca da on ann a sta part 
quanti cambiament... 

Cel. Chi l'è che l’avaria mai ditt.... 

Man. Mi già on ann fa se me avessen giuraa 
ch’el me pover marì l’avess avuu de morì de 
delirio treves, e che avess de deventà la sura 
Bellorina, l'avaria minga creduu.... Ma già 
quella benedetta grappa l'è stada quella che 
la portaa per mi tutt sti conseguenz... Ma 
disi, che la me cunta su, come vala el sur Pep. 
pin.... e la sura Berta l’è semper inscì bonna? 
Se voeuren semper ben? Chissà come sarann 
tutti felici, eh?.., 

Cel. Cara lee.... nun semm semper staa in con- 
fidenza, vera... Podariem vess felici e con- 
tent, ma l'è propi vera che el proverbi l'è 
giust: no gh'è rosa senza spin. 

Man. Ma com'è hin minga content? La me fa 
restà de gess. 

Cel. La sa quand serem content?... I primm més 
de matrimoni.... La se regorda come l'era al- 
legher el mè Peppin e come el lavorava?.... e 
alla sira le sentiva vera, quant el vegneva a 
casa de bottega, ch’el vegneva su di scal can- 
tant la soa arietta favorida, per fa sentì alla 
soa Berta ch’el rivava? 

Man. Oh! me regordi come s'el fuss adess. La 
stella confidenta, « Car el mè amor. » 

Cel. Benedetta quella legria, quell bon umor l'è 
sfumaa via. Adess poeu l'è on poo de dì ch’'el 

me fioeu el par matt! Vegnì in sta casa in 
mezz al lusso e perd la soa legria l’è stada 
ona robba sola. 

Man. Che gamber invece de deventà pussee al- 
legher.... Oh che la scusa me regordava pù 
che l’è so fioeu!... Ma e perchè mò? Forse che 
la sura Berta la se daga del tòn? 

Cel. Tutt’alter, cara lee, l'’hoo mai veduda an- 
dagh adree inscì tant cont i bonn.... 

Man. Ma chi allora gh'è sott cantina..., (guar- 
dando verso la scena e alzandosi) Citto che 
l'è chi. 

Pep. (entrando abbigliato con molta cura e buon 
gusto) Donca l'è propi lee, sura Mansuetta; la 
se divertida in del viagg de spòs?... 

Man. Ecco mi per me cunt me sont divertida,..- 
ma me marì già... lassemela lì... insomma 
ghe disi hoo passaa ona luna de mel che pus- 
see pesg de inscì la podeva minga vess. Ma 
che bella cera che l’ha faa, el sta ben vera 
Peppin?... cioè ch’el scusa sur Peppin.... 

Pep. No, no, che la me ciama domà Peppin come 
la me ciamava ona volta che la me fa pussee 
piasò.... 

Man. Mi no vedel, ma perchè? 

Pep. Perehè la ved, quand la m’inprestava i re- 
gondit per fa la minestra... eren bei temp... 
la se regorda, eh? i primm més dopo che hoo 

sposaa la Berta, quand la vegneva in casa 
nostra a disnà che legria? L'era domà ona 
tazzina de minestra e on poo dej buia alla 
festa.... ma.... : 
Man. Ma adess l'è minga pussee mei?... el ved 
el gh’ha on bell appartament, e inveci Jà gh’era 
tutt i filidur di uss che boffava.... 
Pep. Ma per mi gh'è tropp lusso.... Mi chì me 
troeuvi come on pess foeura dell’acqua. 
Man. Ma e la consolazion de vedé la soa Berta 
con tutt i sò comod, de vedella pù a sgugià 
tutt el dì con qui bei manitt per jutà anca 
lee a tirà la barca... 
Pep. (sospirando) L'è vera, la gh’ha reson (/ra 
sè) Eppur allora s'era propi pussee content. 
Cel. Sì, quand pensi che quella povera tòsa, la 
sgugiava cont mi tutt i sir fina a mezzanott. 
Pep. E mi cose fava forsi? Stava all’osteria a 
giugà a briscola?... (a Mansueta) Che la me 
vegna a trovà de spess adess che l'è a Milan, 
che la se regorda che mi la vedaroo semper 
volontera.... e quand la ven chì che la me 
parla semper della cà veggia in dove stavem, 
come la dis lee, cont i uss che boffava de tutt 
i part (via @ destra). = 
Man. Oh! ma adess la cà l'è mia faroo stoppà 
tutt i filidur. 

SCENA IV. 


Csiestina, Mansuetta indi Berta, 


Man. Hoo de dighela, sura Celestina? Me par 
che ghe gira on poo la vella! 

Cel. L'è persuasa adess che podi vess tutt’alter 
che contenta? 

Ber. (entrando va a stringere la mano a Man- 
sueta) Hoo sentii dalla cameriera che l’era 
chi e mi sont corsa a saludalla.... E così la 
se divertida in viagg? 

Man. Sì, ma avaria poduu divertim pussee.... 
Ma la propi voruu famm sto onor de corr chì 
a saludamm?... Ma come la s'è fada bella!... 
On poo smortina però.... 

Ber. Lee sì che l'è diventada giovina.... 

Man. L'è che me senti giovina! Che me fava 
veggia ai tempî che andaa, eren i cenci che 
me copriven, per parlà on poo sul cinqu e 
desdott, ma la ved, (stende le braccia) sont 
anca mò piena de vigori, e in cas de fa front 
a una luna de mel lunga magari on ann! 

Ber. (ridendo) Che la scusa mi hoo minga faa 
per offend la soa suscettibilitaa,.,. 

Man. Ma el soo ben anca mi.... lee l'è incapace. 


Ararat, 

Ber. Donca l'è contenta del cambiament che l’ha 
faa, del stat noeuv che la se troeuva? 

Man. Contentissima! Foo on poo de fadiga a 
tirà su a boccon cl me Girolom, ma del rest 
ghe riussiroo. 

Cel. L'è semper quella donna allegra. 

Man. Ma già, uomo allegro il ciel l’aiuta; l'è 
on proverbi vece.... Ma e lee, sura Berta, l'è 
contenta, eh ?.., Oh se hoo benedì de gust quell 
so parent ch'è mort, lassandegh indree i danee. 

Ber. Grazie, me trovi benissim, vera mamma? 

Cel. Ma sì! 

Man. De salut.... eh? 

Ber. (con premura) De salut e de tutt, vera 
mamma? 

Cel. Ma alter che! 

Man. (fra sè) Ma com'è, capissi pù nient mi... 


SCENA V. 


Girolom e detti. 


Gir. (entrando) Te me fet preparà la colezion 
e poeu te me lasset là de per mi a vedella 
vegnì freggia (a Mansueta, si leva il cappello) 
Sura Berta hoo piasè de riverila, la sta ben 
anca mò, eh? 

Ber. Benissim! e lu? l’è diventaa ch’el par on 
giovin..., 

Man. Sì, insomma l’è minga maa.... 

Gir. Ma cossa? te ghet anca mò on quaicoss 
de di’?... 

Ber. (a Celestina) Mamma me ven on’ idea: in- 
coeu l'è el dì del me Peppin, e ghe femm cert 
on poo de festa, che vegnen chi a disnà! 

Gir. Ma di’ la veritaa!... 

Cel. Sigura l'è el so dì.... 

Man. Com'è el so dì, ma allora se ghe dis de 
sì senza... 

Gir. Ben sì, ma la colazion la ven freggia. 

Man. Ben andemm.... a rivederci pussee tard 
allora... 

Cel. Andemm, i compagni anca mi inscì dò ti 
disposizion in cusina (si avviano). 

Ber. Mamma! 

Cel. (tornando indietro) Cosse l'è? 

Ber. Voeureva di’ se l’ha vist el Peppin sta mat- 
tina?... : 

Cel. Sì. 

Ber. De che umor l’è? 

Cel. (sospirando) Compagn de sti dì. 

Gir. Donca ai cinqu èr va ben? (via Mansueta, 
Girolom e Celestina). 

SCENA VI 
Berta, Carlotta indi Peppin. 


Ber, De già che sont sola pensarso come hoo 
de fa per avegh el mazz de viveul.... Che idva! 
Ghe scrivaroo al Federico... Sì, inscì vedend 
come ghe pensi al me Peppin, el dismettarà 
de fam la cort.... Dell'istess umor de sti dì! 
Mio Dio, chissà coss’el gh'ha in testa.... Anca 
jer sira el m'ha trattaa in d’ona mapera.... 
si mette il fazzoletto agli occhi) Oh! ma me 
le dirà el perchè l'è inscì cambiaa.... El per- 
chè ?... De perchè ghe n'è minga.... Oh Dio! 
ch’el credess che mi ghe vuj pù ben? voeu- 
regh pù ben mi!. Oh! ma i improvisad che 
ghe faroo incoeu per el so di, se el gl'ha de 
sti brutt penser je casciarà via. (siede e scrive) 
« Caro Federico! Ti prego di un favore, che 
« certo non vorrai negarmi. Ho bisogno di un 
« bel mazzo di viole mammole. Mio marito, 

che io adoro e al quale vorrò sempre ma 

sempre bene, il giorno che mi offerse di di- 

videre con lui le peripezie della vita, in 

quell'epoca che tutti mi avevano abbando- 
nata, mi fece il dono di un modesto maz- 
zolino di viole. Oggi, essendo la prima volta 

« che ricorre il suo onomastico, dacchè ci 
« siamo sposati, desidero di ricambiargli il 
< dono. Quindi pensai che nessuna persona, 
« meglio di te, potrebbe con maggior pre- 
« mura incaricarsi d’effettuare il mio progetto. 
« Tua, ece. » (suona il campanello). 

Car. Comandi? 

Ber. Sto bigliett chi subit a me cusin, el sur 
Federico,... Sent porteghel magari ti... 

Pep. (si presenta sulla porta non veduto). 

Ber. Guarda che nè el sur Peppin, nè la mamma, 


abbien minga de savell che te mandi a portà 


stoo bigliett a me cusin. 

Car. (prende il biglietto e si avvia) No signora! 
(Peppin si ritira) E s'el trovass minga? 

Ber, Fatt di’ indove l'è... insomma fa in ma- 
nera de faghel avòè.... 

Car. Va ben! (andando via s'incontra con Pep- 
pin, e nasconde rapidamente il biglietto). 

Pep. (a Carlotta) In dove te vet? 

Ber. (fa cenno di tacere). 

Car. Voo debass.... no, cioè, voo in la madamm 
della sura padrona, 

Pep. (sta un po’ a guardarla) Va pur! (riso- 
luto — Carlotta via — si pone a guardar 
fisso Berta). 

Ber. Ma Peppin cossé te ghet che te me guar- 
det in quella manera? 

Pep. (volta via la testa) Nient! 

Ber. Ma te set rabbiaa anca incoeu? 

Pep. (con fierezza) Sì! 

Ber. (colpita) Ma perchè? 

Pep. El perchè el soo minga, ti t’el set?... 

Ber. Mi hoo de savell?... Magara el savess!... 

Pep. Magara?... Berta! Te par che staga ben 
vestii de scior? 

Ber. Ma che dimand strani che te me fett?,.. 

Pep. Te par che.... No, poss minga ditel el ma- 
gòn el me strozza.... Berta, guardem in fac- 
cia... Dopo che t'hoo sposaa ti te ghet nient 
de lamentas de mi, vera? 

Ber. Mi no! 

Pep. E mi? 

Ber. (con calore) E ti cosa? 

Pep. Nient!... Prest, oh leggiuu sui giornai, la 
vegnarà foeura quella legg.... 

Ber. Ma che legg? Oh Dio! 

Pep. Quella che.... quella... quella che se po 
desfà i matrimoni. 

Ber. Che se po desfà i matrimoni? (accenna coi 
gesti per chiedere se si tratta di loro). 

Pep. (fa cenno colla testa di sì). 

Ber. (tenta di parlare, ma non può e porta il 
fazzoletto agli occhi) Ma per... chè... (dà în 

uno scoppio di pianto). 

Pep. (esso pure tenta di parlare, non può e 

dà in uno scoppio di pianto) Ma disi ben... 
ma perchè ?... (uno fugge a destra uno a si- 
nistra, mentre entra in scena Celestina). 


SCENA VII. 
Celestina indi Peppin. 


Cel. Oh questa l’è noeuva!.. coss’è succeduu 
adess ?... Vun el scappa d’ona part e l’altra 
dell’altra.... Oh! chi l’è on affari seri!... E] 
Peppin el me darà cont del contegno de sti 
dì... Ma mi podi minga capì el motiv de stoo 
cambiament de me fioeu.... L'è necessari che 
mi el sappia. (guardando verso la parte dove 
è uscito Peppin) Va ben! L'è giust chi! 

Pep. (entra abbigliato per uscire) Ciao, mamma! 

Cel. In dove te vet? 

Pep. Voo a ciappà on poo d’aria. 

Cel. On poo d’aria... 

Pep. Sì, on poo d’aria, perchè sont minga pa- 
dron de andà a ciappà on poo d’aria? Perchè 
a fa el scior forsi l'è on mestee de sta in cà 
tutt el dì? 

Cel. Sent Peppin, te ghet confidenza in la toa 
mamma? 

Pep. Ma perchè hoo minga de veghela ?... 

Cel. Allora dimm cosse l’è che te ghet in testa. 

Pep. El cilinder! (si Zeva il cappello) Te vedet, 
e bel luster (7 getta via). El cappell alla puff 
però l'era pussee liger | 

Cel. Peppin, volta minga foeura. Domà ona set- 
timana fa, te seret inscì do bon umor... Mi 
sont toa mader e gh'ho0 diritto de savè el 
perchè de stoo cambiament! 

Pep. Anca ti te voeut savè el perché ?_ Perchè 
S'era pussee appost quand andava a bottega. 

Cel, (in tuono di rimprovero) Già... e quand la 
povera Berta la sguggiava fina a mezzanott, 
logorandes la vista, e vegnend giò compagn 
d'ona candila.... 

Pep. (gridando) L’hoo giamò sentida ona volta 
sta reson incoeu, e me par assee. (pausa) Oh 
mamma, perdonem!... Povera Berta!... e mi 
g'hoo el fidegh san de.... Ma te vedet, mamma, 
l'è quindes dì che emm cambiaa vita, e l'è 
des dì che g'hoo chi on magon che me strozza. 

Cel. On magon che te strozza? 

Pep. Sì, perchè mi senti che sont minga adat- 
taa per la Berta... che ghe saroo de Pes... 
che la gavarà vergogna de vegh per marì on 
pover fioceu, che per quand el faga el gavarà 
semper i man che sa de pesa.... Mamma, mi 
sont gelòs!,.. 

Cel. Ma de chi? 

Pep. De chi?... de tuce, e de tutt!! 

Cel. Cattiv! ma allora te cognosset minga la 
Berta. 
Pep, Magari l’avess mai cognussuda! 


SCENA VIII. 
Berta e detti. 


Ber. (che avrà udite le ultime parole) Va ben! 

Pep. (rimane mortificato) La Berta! 

Ber. Mamma, che la me lassa sola cont lu, 

Cel. (fa un cenno di adesione quindi si avvicina 
a Peppin) Ingrato. 

Pep. (scotendosi) Ma!... 


SCENA IX. 
Berta e Peppin. 


Ber. (avvicinandosi a Peppin) Donca adess hoo 
capii el motiv del to cattiv umor de sti dì! 
L'è perchè te see pentii de avem cognussuda... 
de avem sposada... e te prem che vegna in 
vigor la legg del divorzi per dividet de mi, 

Pep. (protestando, per parlare). 

Ber. Lassi andà i rimprover che gavaria el di- 
ritto de fatt... ma te faret piasè a rispond 
ai domand che te faroo.... Cossa t’'hoo faa? 
Sont dedicada tutta a tì, che te me sporgiuu 
la man per soccorrem, quand tutti seren des- 
mentegaa de mi. Me par de proeuv de stima, 

de aveten daa.... Guarda, minga per offendet, 
veh, ma mi che s'era sueffada ben, che g’hoo 
avuu ona educazion, me sont uniformada cont 
tutta la bonna volontaa alla vita stentada.... 

Pep. L’educazion? L'è quell che te me rifac- 
ciet, eh? 

Ber. Ma no, mi te rinfacci nient, ma foo per 
fatt capì che adess te dovariet vess content, 
che emm cambiaa stat... Ma l’è minga ona 
bella roba a vedè la nostra bonna mamma 
avegh tutt i so comod? 

Pep. (sempre imbarazzato) Sì, ma allora l’era 
mei che g’avess avuu nanca la mamma. 

Ber. Ma insomma, alla curta, vedi che te set 
cattiv.... donca se te credet de divertit a ve- 
demm a piang.... te set sbagliet.... Però avaria 
mai creduu che te fusset inscì ingrato! 

Pep. Sont gelòs! 

Ber. Gelòs!... Ma de chi? 

Pep. De tutti.... no... de vun.... cioè no de tutti... 
Oh Berta perdonem! mi me accorgi che sont 
minga adattaa per ti. (guardandosi) Sì, l'è 
vera, sont vestii polit..., ma g’hoo semper i 
maner d’on pover calzolar.... sont minga hon 
de trovamm cont gent foeura del noster stat... 

Ber. Peppin? 

Pep. Ma l’altra sira, propi in sta sala chi, te 
set vegnuda rossa per mi quand g'hoo ditt a 
quella toa amisa che i stivalitt che la gh’aveva 
su gh’aveven minga la punta de moda?... 
Ma ghe ne impodi mi, se l'amor de l’arte la 
m'ha tradì?... Tò cusin poeu.... tutt leccaa in 
la manera de mettes e in di modi.... el bel 
Federico, el se miss a rid in ona certa ma- 

nera, che me sont sentii a vegnì ross fina 
alla seima di cavei.... e andamm el sangu 
alla testa... 

Ber. El Federico?.., 

Pep. Che bel nom Federico!... e mi inveci me 
ciami Peppin.... on nom de calzolar.... Male- 
detto el moment ch'el se lassaa vedè.... el m'è 
antipatigh!... Ma perchè tutta la gent che ve- 
gnuu chi l’altra sira hinn mai vegnuu a tro- 
vamm quand stavemm al quint pian.... perchè 
quell..., quell tò cusin l'è saltaa foeura propi 
domà adess.... adess che te de bisogn nient.... 

Ber. Finalment l'è saltaa foeura el motiv del 
tò cattiv umor! (ride) l'oggett della toa ge- 
losia!... 

Pep. Te me ridet adree? 

Ber. Sì, perchè te dà ombra on parent che dopo 
de vess staa tanti més in Egitt l’è vegnuu a 
trovamm quatter o cinqu volt... a 

Pep. In tri dì, i hoo cuntaa. Ben, lu l’è rivaa 
e mi andaroo. Lu l’è vegnuu de l’Egitt! e mi 
andaroo in America! Mi adess cressi, anzi 
voo dessoravia. 

Ber. (con vezzo) Peppin, ven chi, sent ona pa- 
rola.... 

Pep. Del rest vè, sont minga gelòs de quella 
botteglietta de musch lì.... che andagh attach 
el fa girà el coo.... Ma dill ona bonna volta 
ch’el t'ha faa girà el coo anca ti e lassem 
andà in America. 

Ber. (si mette il fazzoletto agli occhi) Va ben, 
questa l'è la ricompensa del ben che t'hoo 
VOruu,.. 

Pep. (scotendosi) Che te me voruu!? 

Ber. Che te vùi; lassem fenì de parla!.., Se te 
savesset come te me fee maa a fa inscì... 
Pep. L'è colpa tua... Cosse hin sti misteri, sti 
segrett? E poeu sont domà mi de cattiv umor? 
Ti però, l’è fina on poo de dì che te mangiet 
pu nient a disnà... Te me ditt cosse te ghet?... 
Ma dimm se l’è minga vera che l'amor la te 

fa scappà la famm?... 

Ber. L’amor... come te see ingiust!... Ma sì, ma 
sì l'amor per mè cusin... Peppin... Sta offesa, 
che inscì leggerment te me fee, la te farà 
penti.., Te disi nient alter. Cont i ingrati l'è 
inutil fa tanti parol (per avviarsi). 

Pep. (per fermarla) Oh, Berta! 

Ber. (per andare) No! 

Pep. (le fa cenno di fermarsi) Ma Berta... Sent, 
perdonem, pestem sott i pee... ma mi te vuj 
ben! Sent, te bisogn che te lassa libera ?... pro- 
mettem de pensagh alla mia povera mamma... 
e mi... 

Ber. (prendendolo per le mani con motto ener- 
gico) Cosse te se dee d’intend de di'?... 

Pep. Berta, mi soo tutt... 

Ber. Tutt cosa? 

Pep. In dove l'è andada la Carlotta? 

Ber. (rinfrancandosi) Ah! la Carlotta? 

Pep. Tel diroo mi! A portagh on bigliett al 
Federico, 

Ber. Ma bravo, grazie tant de la stima che te 
ghet de mi... Te see staa dedree alla porta a 
Spiaa?.., 

Pep. Berta! Me pareva de vegh el diritto... 

Ber. Cattiv.., 

SCENA X. 
Carlotia e detti 


Car. (entra con una lettera in mano, accorgen- 
dosi di Peppin la nasconde). 

Ber. E così? Te le trovaa? 

Car. Ma... 

Ber. Carlotta! Rispond senza titubanza. 

Car. Nol 

Ber. (guardando fisso Peppin) E la lettera? 

Car. L'è chi (mostra la lettera). 

Pep. (con avidità la toglie a Carlotta — via). 
La lettera! (l’apre, la legge e prorompe in 
grida di gioia) Oh, Dio! (va a mettersi alle 
ginocchia di Berta). Oh, Berta! 


SCENA XI, 
Celestina e detti, indi Carlotta. 


Cel. (entrando avrà veduto Peppin ai ginocchi di 
Berta). 

Pep. (tenta alzarsi). 

Ber (facendo un gesto imperioso) Ch'el se moeuva 
minga! L’ha faa el cattiv, ch’el staga lì! Ch'el 
ghe disa alla soa mamma ch’el g’avuu tort 
de famm inrabì! 

Pep. (alzandosi) Oh Berta! oh mamma! 

Car (entrando) El sur Girolom e la sura Man- 
suetta! 

Ber. I hoo invidaa a disnà per fatt on poo de 
festa! 

Pep. Oh grazie, Berta! 


34 


Val 
Sk. mww.inte 


Ò 
@ i 


64 DOPO EL MATRIMONI 


SCENA ULTIMA. 
Mansuetta, Girolom e decti. 


Man. (seguita da Girolom che porta un gran 
mazzo di fiori). Andemm Girolom, presentegh 
el bocché! 

Gir. (presentando il inazzo) El costa quindes 
lira! 

Ber. Accettel al post de quell che voreva fagh 
portà chi de mè cusin. 

Car. El disnà l'è pront! 

Ber. Allora andemm (a Peppin). Ma prima de 
andà a tavola te faroo el regall che aveva 
riservaa per el to dì! (si avvicina con vezzo 
a Peppin e gli dice una parola all’orecchio). 

Pep. (con gioia) Ah, Dio! (dice una parola al- 
l'orecchio di Celestina). 

Cel. (guarda Berta e Peppin battendo le mani). 
Sont nonna! 

Ber. (abbracciando Celestina e nascondendo il 
volto). Sì, nonna!! 

